मुहाना मंडी से खाड़ी देशों में एक्सपोर्ट होंगे फल
मुहानाटर्मिनल मार्केट से अब गल्फ देशों समेत नेपाल श्रीलंका में फल और सब्जियों का एक्सपोर्ट जनवरी से शुरू हो जाएगा। हाल ही में स्टेट एग्रीकल्चर मार्केटिंग बोर्ड टर्मिनल मार्केट ने जोधपुर की सीए फर्म को पैक हाउस 1.51 लाख रु. प्रतिमाह की लीज पर दिया है। इस फर्म ने पैक हाउस का रखरखाव करना भी शुरू कर दिया है। इस फर्म की जनवरी में ग्रेडिंग के बाद फलों और सब्जियों को अन्य देशों में एक्सपोर्ट करने भी योजना है।
राजस्थान सरकार ने साढ़े सात साल पहले मुहाना मंडी में व्यापारियों और किसानों के फल सब्जियों की ग्रेडिंग के लिए करोड़ों रुपए की लागत से पैक हाउस बनवाया था। इसमें अंतरराष्ट्रीय स्तर की मशीनें लगाई गई थीं, ताकि किसानों और व्यापारियों को इसका सीधा फायदा मिल सके। स्टेट एग्रीकल्चर मार्केटिंग बोर्ड इस पैक हाउस को गुड़गांव की एक्मे कोल्ड चेन, राजस्थान की मदर डेयरी और सिद्धि विनायक जैसी कंपनियों को इसे लीज पर दे चुका है। इनमें से एक भी कंपनी सफल नहीं हो पाई। मार्केटिंग बोर्ड के एग्जीक्यूटिव इंजीनियर घनश्याम गुप्ता ने बताया कि 24 अगस्त 2008 को 3 करोड़ 7,952 रुपए की लागत से बने पैक हाउस को जोधपुर की फर्म को तीन साल के लिए यह लीज पर दिया है। इस फर्म ने पैक हाउस का रखरखाव शुरू कर दिया है।
ग्रेडिंग के एगमार्ग मापदंड
कंपनीकी ओर से फलों की ग्रेडिंग और पैकिंग सेंट्रल राजस्थान के एगमार्क मापदंडों पर होगी। 120 टन के कोल्ड स्टोरेज में आलू, प्याज, अदरक जैसी सब्जियां और राउंड शेप के फलों को स्टोरेज किया जाएगा। इसके बाद मशीनों से इनकी ग्रेडिंग कर पैकिंग की जाएगी और एक्सपोर्ट किया जाएगा। सब्जियों की हाड्रोलियम मशीन में प्री-कूलिंग वॉशिंग होगी। दो डिग्री सेल्सियस ठंडे पानी में सब्जियों को प्री-वॉश किया जाएगा। सब्जियों को धोने के बाद ग्रेडिंग होगी। फिर इन्हें कोल्ड स्टोरेज में रखा जाएगा।
सप्लाई चेन बनाकर होगा एक्सपोर्ट
कंपनीके एमडी राजकुमार लोहिया ने बताया कि कंपनी की योजना ताजा फल-सब्जियों को अपग्रेड करके मिडिल ईस्ट सहित अन्य देशों में एक्सपोर्ट करने की है। सबसे पहले फलों को एक्सपोर्ट किया जाएगा। इसके लिए सप्लाई चेन बनाई जाएगी। जनवरी में शुरू होने की उम्मीद है। दुबई में बाड़मेर, बालोतरा के अनार की डिमांड रही है। एक्सपोर्ट से मुहाना मंडी के व्यापारियों को नुकसान नहीं होगा। यहां के व्यापारियों से सब्जी और फल खरीदे जाएंगे। व्यापारी और किसान भी ग्रेडिंग करवा सकते हैं। कंपनी की ओर से पैक हाउस और मशीनों का रख-रखाव चालू कर दिया गया है।
hin_Deva hin_Deva hin_Deva mag_Deva hin_Deva hin_Deva hin_Deva